AlexejDobrolubov/national_council_slovak_2010 huggingface dataset:
33. schôdza NR SR - 6.deň - A. dopoludnia
Dátum: 2025-04-02
Poslanec: Šmilňák, Martin (KDH)
Druh vystúpenia: Vystúpenie s faktickou poznámkou

58. Vážený pán predseda, budem reagovať na to, čo povedal kolega Majerský, ale som rád, že predsedom parlamentu je lekár, lebo zrejme rozumie problematike. Ty si sa pýtal, Fero, že prečo to robia. Prečo to robíte? Stiahnite to. Prečo to robíte? Lenže oni momentálne hrajú podľa mňa, myslím si, že hrajú o voličov s kvalifikáciou tzv. škola života. To sú tí, ktorí miešajú vodku s bromhexinom a toto radia, aby si ľudia dali na covid. Tí, ktorí hovoria o plochej Zemi a majú zaručené recepty na rakovinu. Keď toto si budeš dávať každý deň, tak nikdy nedostaneš rakovinu. A potom aj tí, ktorí ignorujú dohodnuté pravidlá hry. Oni o týchto voličov hrajú a teraz zoberú štátne peniaze, 3,5 milióna eur a oni im ich dajú. O toto sa hrá. Či budeme apelovať na ich svedomie, alebo čo, oni si to schvália, lebo oni tých voličov chcú. Oni im chcú povedať, že my sme, my sa o vás postaráme. To, že ideme smerom k anarchii, a že sa nám toto veľmi vypomstí, to ich až tak netrápi. A ja to hovorím pri všetkej úcte ku voličom aj SMER-u, aj HLAS-u, aj teda všetkým vládnym voličom, ktorí podporujú súčasné vládne strany, lebo ja verím, že tam je mnoho aj príčetných ľudí, ja som si istý, že nie všetci sú takíto. A verím, že im to ich voliči spočítajú, že ich voliči, ktorí majú zdravý úsudok a zdravý rozum a zoberú rozum do hrsti a povedia, že nemôžeme toto podporovať, lebo to je korumpovanie štátnych peňazí a podporovanie anarchie. Tak dúfam, že ten tvoj apel, hoci nevyjde, ale že sa im to vráti.
33. schôdza NR SR - 4.deň - A. dopoludnia
Dátum: 2025-03-28
Poslanec: Šmilňák, Martin (KDH)
Druh vystúpenia: Vystúpenie s faktickou poznámkou

137. Pani kolegyňa, ja sa pripájam k tomu plamennému vystúpeniu voči násiliu, nielen voči ženám a nielen voči násiliu, ale aj akejkoľvek nespravodlivosti a neúcty voči ženám, ale rozšíril by som to aj voči násiliu, nespravodlivosti a neúcty voči mužom, seniorom, deťom, voči každému človeku. A zvlášť dnes, dnes, keď si pripomíname deň učiteľov, z ktorých mnohé sú ženy, a chcem, chcem dnes sa pripojiť k vám a povedať, že táto spoločnosť si nectí ženy, nectí si učiteľov a táto vláda, minister školstva a aj odborári sa voči učiteľom a voči ženám v školstve postavili chrbtom. A pripájam sa k tomu a vyzývam, aby sme si nielen ženy, ale každého človeka ctili, aby sme si dnes uctili učiteľov, ktorí formujú nielen charakter, ale aj intelekt, aj budúcnosť tejto spoločnosti. Ďakujem
30. schôdza NR SR - 2.deň - A. dopoludnia
Dátum: 2025-02-05
Poslanec: Šmilňák, Martin (KDH)
Druh vystúpenia: Vystúpenie s faktickou poznámkou

30. Ďakujem za slovo. Najprv ku kolegovi Hajkovi, ktorý je ekonomickým expertom KDH. Ja si veľmi vážim tvoju prácu a myslím si, že by ťa malo byť viacej počuť aj tu v pléne a možno aj na verejnosti, lebo to, čo hovoríš, to, čo spočítaš a ako to vysvetľuješ ľuďom, to treba hovoriť ďalej. Netreba v tom prestať, Jozef. A potom vám, vážení kolegovia v zdravotníctve, veľmi pekne ďakujem, Fero, za podporu, aj vám, páni lekári. Ja vám nechcem kafrať do remesla a vážim si, že môžem tu s vami o tejto veci diskutovať. K tomu, čo povedal Marek Krajčí, že odborári si robia dobre svoju robotu. Pozor, ja som, ja uznávam prácu odborov. Ja som bol na druhej strane ako riaditeľ, ako zamestnávateľ, tak odborári boli mojou protiváhou. Ja si ich prácu vážim, dokonca zdravotný alebo lekárske odbory fajn. Pozor na to, s akou kartou hrajú. Lekárski odborári totiž majú v rukách, alebo mávajú zdravím ľudí a toto je tak citlivé pre každého jedného z nás. Ja som povedal, že my pri každej príležitosti takmer denne blahoželáme niekomu z našich blízkych a prajeme mu zdravie. To je tak silná karta, že sa nesmie zneužiť. Ja len to hovorím, Marek, že iní, ktorí pestujú kukuricu, tak povedia, že nedáme vám kukuricu a my povieme no a čo, kúpim si kukuricu inde. Ale keď ti zavrie ambulanciu lekár, tak máš veľký problém. Tak všetci chodíme okolo lekárov po špičkách a len pripomínam, že túto kartu nesmieme zneužiť, ani lekári, ani my. A my zákonodarci musíme na to dávať pozor. Pri všetkej úcte, skláňam sa pred prácou všetkých vás lekárov a všetkých zdravotníckych pracovníkov, veľmi si ju vážim, ale nesmú odborári to zneužiť tak, že kedykoľvek zamávajú, tak hrozí pád vlády. To skrátka je neprípustné a na to musíme dať pozor. Ďakujem.
23. schôdza NR SR - 10.deň - B. popoludní
Dátum: 2024-12-09
Poslanec: Šmilňák, Martin (KDH)
Druh vystúpenia: Vystúpenie s faktickou poznámkou

46. Ja som si s veľkým záujmom vypočul vystúpenie kolegu Hajka z viacerých dôvodov. Som rád, že to opakovane otváraš, že Rada STVR, ktorá má mať deväť členov, už má štyroch nominantov z ministerstva kultúry a s najväčšou pravdepodobnosťou si ďalších päť stoličiek podelia nominanti vládnej koalície a potom takto bude, takto bude vyzerať kontrola verejnoprávnej, neverejnoprávnej inštitúcie. A som vďačný za to, že si naznačil, koniec koncov hovorí to aj pán prezident, že s najväčšou pravdepodobnosťou toto znenie zákona bude v rozpore s ústavou a potom sa vládni poslanci budú musieť vysporiadať s tým, že tento zákon vráti Ústavný súd. A je na škodu, že tu nie sú, nediskutujú a nesnažíme sa nájsť také riešenie, ktoré by bolo priechodné naprieč politickým spektrom, pretože ide o tak vážnu vec. A ešte chcem povedať, že som si s veľkým záujmom vypočul príbeh novinára aj s Fondom národného majetku a o tom, ako sa novinár dokáže dostať k veľmi citlivým informáciám, ktoré na dve, tri desaťročia potom slúžia pri riešení rôznych káuz, rôznych novinárskych aktivít. A som veľmi rád, že takého človeka máme medzi sebou, pán Hajko, ešte raz vďaka.
23. schôdza NR SR - 7.deň - A. dopoludnia
Dátum: 2024-12-04
Poslanec: Šmilňák, Martin (KDH)
Druh vystúpenia: Vystúpenie v rozprave

120. Vážený pán predsedajúci a kolegyne, kolegovia, v súlade s § 73 zákona o rokovacom poriadku som bol určený za spravodajcu, tak mi dovoľte, aby som k tomuto návrhu zákona, ktorý je pod tlačou 607, podal správu. Návrh spĺňa záležitosti podľa rokovacieho poriadku a legislatívnych pravidiel tvorby zákonov. Súčasťou predloženého návrhu je aj stanovisko Ministerstva financií Slovenskej republiky a Ministerstva hospodárstva Slovenskej republiky. V zmysle oprávnení, ktoré pre mňa ako spravodajcu vyplývajú z § 73 zákona o rokovacom poriadku, odporúčam, aby sa Národná rada po všeobecnej rozprave uzniesla na tom, že návrh zákona prerokuje v druhom čítaní. V súlade s rozhodnutím predsedu Národnej rady č. 631 z 11. novembra 2024 navrhujem, aby návrh zákona prerokovali Ústavnoprávny výbor Národnej rady Slovenskej republiky, Výbor Národnej rady Slovenskej republiky pre financie a rozpočet a Výbor Národnej rady Slovenskej republiky pre sociálne veci. Za gestorský výbor navrhujem Výbor Národnej rady pre sociálne veci a odporúčam, aby predmetný návrh zákona výbory prerokovali do31. januára 2025 a v gestorskom výbore do 3. februára 2025. Prosím, pán predsedajúci, otvorte všeobecnú rozpravu.
23. schôdza NR SR - 5.deň - B. popoludní
Dátum: 2024-12-02
Poslanec: Šmilňák, Martin (KDH)
Druh vystúpenia: Vystúpenie s faktickou poznámkou

99. Ďakujem za slovo. Pán kolega Čaučík, ďakujem tebe za dobre splnenú domácu úlohu, za veľmi dobre analyticky zhrnuté argumenty. Páči sa mi, ako si dal na misky váh naše rodiny, deti, ľudí, ktorí sú náchylní na hazard, a na druhej strane je pôžitok, dopamín, také múdre slovo, ale my sme politická strana, ktorej záleží na rodine, na rozvoji, na zdravom rozvoji našich detí, a preto je potrebné hazard regulovať. Bol spomenutý výraz že negatívna externalita. To je niečo, čo negatívne vplýva na našu spoločnosť a keďže má to negatívne dopady, ktoré niektoré sa dajú vyčísliť a niektoré ani nie, tak my sme dokonca navrhovali, aby sme zvýšili odvod z hazardu, aby sme aspoň čiastočne zmiernili dopady hazardu na našu spoločnosť. A ešte spomeniem primetime. Vyložene spoločnosti, krajiny, štáty, ktoré sú vysoko, vysoko rozvinuté a inteligentné, tak toto regulujú. Ako si spomenul, mnohé krajiny zakazujú reklamu na hazard a zakazujú osobnostiam, influencerom, aby vôbec takúto reklamu sprostredkovávali a takýmto spôsobom balamutili ľudí náchylných na hazard alebo naše deti. A to si myslím, že bude treba uregulovať aj u nás a dokonca si myslím, že to bude aj známka toho, ako sme vyspelí, ako sme vyspelí ako spoločnosť. Ešte raz vďaka.
23. schôdza NR SR - 5.deň - B. popoludní
Dátum: 2024-12-02
Poslanec: Šmilňák, Martin (KDH)
Druh vystúpenia: Vystúpenie s faktickou poznámkou

30. Vďaka za slovo. Nadviažem na kolegu Hajka a ďakujem za veľmi solídny príhovor. Ja tým, že tu máme pána riaditeľa, opäť zdôrazním tú otázku. Na to, aby sme mohli vyplácať všetky dôchodky a dávky, ktoré súvisia so Sociálnou poisťovňou, si musíme požičiavať dnes 2,75 mld., takmer 20 %, a táto situácia sa bude prehlbovať, bude sa zhoršovať. Problém je, že každú pôžičku raz treba splatiť a keď tu pán kolega Hajko hovoril o medzigeneračnej solidarite a medzigeneračnej spravodlivosti, otázka je, že či máme správne nastavený systém, ktorý ďalej vytvára dlh a ten dlh prenesieme na mladšiu generáciu. Hovoril kolega, že takmer polovica ľudí na Slovensku, mladých ľudí uvažuje o odchode z krajiny. Presnejšie 47 %, takmer každý druhý mladý človek rozmýšľa, že odíde a potom nebude mať kto tvoriť na tie dôchodky. Spomínal pán kolega Hajko aj to, že tá valorizácia dôchodkov je nastavená tak, aby neboli ohrození dôchodci. To je super, to je správne a to považujem za dobré a dôležité, ale nemali by sme takto isto nastaviť životnú situáciu mladým ľuďom alebo tým, ktorí teraz pracujú? Nemali by sme sa zamyslieť nad tým, aby tá medzigeneračná solidarita a spravodlivosť fungovali navzájom? A ešte spomeniem, že to prepojenie medzi tými najmladšími a pracujúcimi, to je vlastne daňový bonus, ktorý sme zredukovali. Medzi pracujúcimi a ich rodičmi rodičovský dôchodok, ten sme tiež zredukovali, sme ho urobili inak a som si istý, že pán Hajko rozumie tomu, že 2 % tu, 2 tu a 2 tu, o tom niet pochýb, ale nevystavujeme, nevystavujeme spoločnosť... (Prerušenie vystúpenia časomerom.)
23. schôdza NR SR - 5.deň - A. dopoludnia
Dátum: 2024-12-02
Poslanec: Šmilňák, Martin (KDH)
Druh vystúpenia: Vystúpenie s faktickou poznámkou

40. Pán kolega Viskupič, hovoril si, že tento zákon roka je akýmsi vzťahom, akýmsi stretnutím medzi občanom a štátom a poukázal si na to, že to je veľmi nevyvážené. Že štát ide minúť viacej peňazí, ako dokáže vytvoriť a tie peniaze si ide vybrať od ľudí. To znamená, sebe pridáva a ľuďom berie. Ja ťa ešte doplním, že čo tento zákon roka zasieva v našej spoločnosti. Zasieva veľmi veľkú medzigeneračnú nerovnováhu a okrem toho generácie stavia proti sebe. Už len čo urobil s daňovým bonusom. Daňový bonus je vzťah medzi tou najmladšou generáciou a pracujúcou generáciou. Ten daňový bonus ideme oholiť, ideme ho zredukovať. Potom generácia, ktorá pracuje, ktorá vytvára hodnoty, a generácia, ktorá už si užíva dôchodok, tak tam medzi nimi bol vzťah, ktorý sa volal rodičovský dôchodok. Ten úplne zničili. Z rodičovského dôchodku urobili trhací kalendár. A skupina ľudí, na ktorú ja poukazujem, to sú učitelia, ktorí v roku 2024 nedostali nič naviac. A keď sa niečo nezmení a nedostanú nič naviac ani v roku 2025 a uvidia na výplatnej páske to, čo majú teraz, tak vlastne ich posielame, v tej miere sociálneho statusu ich posielame dole kopcom. Štátny tajomník pána ministra povedal, že školstvo je skokan roka. A ja hovorím, že je skokan roka školstvo, ale dole kopcom. Lebo ak zabudnete na učiteľov a na jednotlivé generácie, tak zasievate do tejto spoločnosti veľké, veľké rozbroje, veľký nepokoj. Ľuďom sa bude žiť zle a to nie je len to, že sa im bude žiť zle, aleže jedna generácia alebo jedna profesia voči druhej budú mať zlé vzťahy. A to je zlé.
23. schôdza NR SR - 4.deň - A. dopoludnia
Dátum: 2024-11-29
Poslanec: Šmilňák, Martin (KDH)
Druh vystúpenia: Vystúpenie s faktickou poznámkou

50. Ďakujem za slovo. Pán kolega Čaučík bol odborný, analytický a párkrát sa obrátil na pána ministra, ktorý, žiaľ, v tejto sále nie je a nie je tu ani žiaden iný minister. Chápem potreby biologické a tak ďalej, ale už prešla chvíľa. Ja nadviažem na to, čo si povedal, pán minister a jeho štátny tajomník povedal o ďalšom rezorte, o školstve, že je to skokan roka, čo sa týka rozpočtu, a pritom zavádzajú, pretože prevzali materské školy od miest a obcí pod, pod kapitolu ministerstva školstva a prevzali s nimi aj balík peňazí a toto vraj znamená navýšenie rozpočtu školstva. A okrem toho prevzali aj to, že doteraz boli financované pomocné profesie, pomáhajúce profesie v školstve, ako sú, ako sú špeciálni pedagógovia alebo asistenti učiteľov doteraz financovaní z európskych peňazí, teraz budú financovaní zo štátneho rozpočtu, takže aj toto je vraj navýšenie rozpočtu, ale učitelia to na výplatnej páske neuvidia. Učitelia, ktorí zarábajú dneska nejaké mizerné peniaze za svoju prácu, uvidia tie isté mizerné peniaze aj v januári napriek tomu, že im vzrastú výdavky. Takže mnohí učitelia sa dostanú do platobnej neschopnosti, lebo musia zaplatiť energie, musia zaplatiť svoj život, musia nakŕmiť svoje deti a zaplatiť hypotéky. A na toto tento rozpočet vôbec nepamätá. Tí, ktorí prehrajú, tí, ktorí budú zbedačení ešte viac ako doteraz, budú učitelia, a keď ministerstvo hovorí, že učitelia sú skokani roka, tak sú, ale smerom dolu, dole kopcom.
22. schôdza NR SR - 11.deň - B. popoludni
Dátum: 2024-11-07
Poslanec: Šmilňák, Martin (KDH)
Druh vystúpenia: Vystúpenie s faktickou poznámkou

113. Vážený pán kolega Pročko, nedávno ste tu diskutovali viacerí o tom, že chcete zlepšiť, teda zvýšiť daňový bonus a pomoc rodinám. Ja teda prichádzam zo samosprávy z mesta Bardejov, ak by sme museli biologicky spracovávať odpad podľa tejto smernice a keby sme ju neodložili, tak by sme v rozpočte mesta Bardejov vyrobili sekeru okolo 500-tisíc eur. Dramaticky by sme museli zvýšiť poplatky za spracovanie odpadu do takej miery, že každý človek by musel zaplatiť viac o 30-40 eur v Bardejove za spracovanie odpadu. Pri rodine s dvoma deťmi by to znamenalo 120 eur povedzme alebo niekedy aj možno aj 170 eur alebo 160. Čiže vy na jednej strane chcete pomáhať rodinám, ale ak by sme neprijali toto opatrenie, tak vy by ste tým rodinám ublížili a keďže nemusíme toto spracuvávať najbližšie dva roky, tak je momentálne rozumné, aby sme to odložili. Všetky samosprávy sú v brynde, chýbajú im stámilióny eur a týmto opatrením im len trošku odľahčíme, tak podľa mňa je toto opatrenie racionálne, rozumné a v tomto období nezaťažujme viacej samosprávy. A ako chcete, hlasujte vy, nás nechajte hlasovať tak, podľa najlepšieho vedomia a svedomia. Ďakujem. (Potlesk.)
22. schôdza NR SR - 11.deň - A. dopoludnia
Dátum: 2024-11-07
Poslanec: Šmilňák, Martin (KDH)
Druh vystúpenia: Vystúpenie s faktickou poznámkou

48. Ďakujem za slovo. Pani kolegyňa Turčanová, veľmi pekne ďakujem za tvoje citlivé slová, aj za konkrétny príklad. V tomto parlamente nie je obvyklé, aby prešli nejaké návrhy, ktoré predloží opozícia, ale párkrát sme to zachytili, párkrát sa to stalo a zvyčajne šlo o veľmi citlivú tému, ktorá sa hlboko dotýka ľudského života, ľudskej duše alebo pomoci niekomu v núdzi. Myslím si, že toto je ten prípad, a preto apelujem na jednu aj druhú stranu, na koalíciu aj opozíciu, aby tento návrh podporila, lebo ide o citlivú tému, ktorá sa dotýka mnohých z nás. Ďakujem.
22. schôdza NR SR - 8.deň - B. popoludni
Dátum: 2024-11-04
Poslanec: Šmilňák, Martin (KDH)
Druh vystúpenia: Vystúpenie s faktickou poznámkou

113. Vďaka, pán kolega, za faktickú. Ja ešte raz zopakujem a zdôrazním, že presne táto téma a otvorenie veľkého školského zákona, k tomu došlo minulý týždeň a bavili sme sa tu o tom hodiny a hodiny. A bavili sme sa presne o tejto téme, ktorá už mohla byť vyriešená k spokojnosti naprieč politickým spektrom. Ako je možné, že školský zákon, tak dôležitá veľká vec, sa zase otvára? O týždeň. Ako inak to môžeme chápať, ako, ako nejakú, ako nejakú politickú kampaň alebo niečo, niečo, čo ako keby nedávalo zmysel. Ďakujem.
33. schôdza NR SR - 8.deň - A. dopoludnia
Dátum: 2025-04-04
Poslanec: Štefunko, Ivan (PS)
Druh vystúpenia: Vystúpenie s faktickou poznámkou

213. Ďakujem veľmi pekne. Lojzo, naozaj veľmi správne si povedal, že asi ten konzervatívec, konzervativizmus treba žiť, a nielen ho predstierať. Ja tu poznám plno ľudí, ktorí ani vôbec nie sú konzervatívci, ani sa tak nesprávajú, ani nemajú tri deti alebo dve deti s jednou ženou alebo dvadsať alebo tridsať rokov a tak ďalej, ale toto som nechcel povedať. Chcel som povedať, pán predseda Národnej rady, mohol by som vás na chvíľu vyzvať, že poruším pravidlá, odfotím si normálne Národnú radu počas najdôležitejšieho zákona ústavy, pozrite ako... (Rečník sa postavil, mobilným telefónom fotiac sálu. Prerušenie vystúpenia predsedajúcim.) Raši, Richard, predseda NR SR 214. Pán poslanec, upozor... (Povedané súbežne s rečníkom.) Štefunko, Ivan, poslanec NR SR 215. ... ako sa k tomu stavajú, ako sa k tomu stavajú koaliční poslanci. (Povedané súbežne s predsedajúcim.) Raši, Richard, predseda NR SR 216. Pán poslanec, upozornil som vás. (Povedané so smiechom. Povedané súbežne s rečníkom.) Štefunko, Ivan, poslanec NR SR 217. Nie je tu ani jeden, ani jeden! Vy tu musíte byť, lebo za to ber... (reakcia z pléna), jeden tu proste práve dorozprával s Richterom, jeden sa tu, čaká na rozpravu, minister, ktorý nebude, lebo proste, a jeden tu musí byť. Takže to je neuveriteľné. Vy proste ako, ako povedal Lojzo, vy proste musíte z času na čas vytiahnuť nejakú tému, ktorá zburcuje proste vašich voličov, ale v skutočnosti máme tu (povedané so smiechom), že tri krízy, ktoré prebiehajú naraz, normálne že tri krízy, ktoré ničia našu ekonomiku, a vy normálne prídete s vecou, to niekedy ako Slota povedal – musím sa dostať nad 5 %, tak do tankoch. Hej? A vy proste teraz toto robíte. Normálne že dve strany, ktoré boli súčasťou socialistickej internacionály, ktoré dvadsať rokov toto majú normálne že, že práva pre homosexuálov majú, nakoniec vlastne ako kebyže ste sa im dvadsať rokov pchali do zadku, a nakoniec, keď vlastne už fakt ste všetko prerušili, tak vás ako kebyže vyhodili stadiaľ. Ale je to neuveriteľné, neuveriteľné, akým spôsobom toto robíte. Takže ja som porušil, dajte mi, stiahnite mi plat, čo chcete, stiahnite mi aj to, a normálne, že túto, túto vec napostujem na sociálne médiá, a to nie som žiadny showman, nie som, nie som Lojzo.
33. schôdza NR SR - 8.deň - A. dopoludnia
Dátum: 2025-04-04
Poslanec: Štefunko, Ivan (PS)
Druh vystúpenia: Vystúpenie s faktickou poznámkou

189. Ďakujem veľmi pekne. Fakt som neplánoval viesť žiadne kultúrne vojny ani nič. Prišiel som preto, lebo sa teším na ďalšie pokračovanie debaty o dani z DPPO pre obce a mestá, ale trošku, už teda keď som pri tých mestách, trošku ma zaujalo na tom, že keď môj drahý kolega, ctený kolega Martin Dubéci, najznámejší to progresívec, stojí pod známym bývalým primátorom Košíc, a ktorý ho veľmi pozorne počúval. Tak ja som tak vyrátal, že tých gayov a lesieb máme podľa najkonzervatívnejších percent 4 % celej populácie, všade, všade na svete. A som to tak vyrátal a v zásade to je vlastne presne počet obyvateľov Košíc. V pomere, v pomere ku 5,4 mil. obyvateľov, teraz nehovorím teda, že sa to, to znamená, že predstavte si, drahí Košičania, drahí kolegovia, že len Košičania by v tejto krajine nemali nárok napríklad na sociálne dávky alebo nemali by nárok sa oženiť alebo by nemali nárok dediť po sebe. Ako by ste sa cítili drahí Košičania? Asi nie dobre, asi by ste mali trošku ako kebyže snahu buď ísť do inej krajiny, alebo minimálne do Bratislavy ako vy dvaja tu, alebo proste by ste odišli, hej. A druhú vec, čo by som chcel povedať, a to nebudem rozoberať dlho, ale má pravdu Martin Dubéci, kedy povie, že rozpad rodiny, drahí kádehácki kolegovia, nespôsobuje zvrátený životný progresívny štýl, ale to, že proste tu nie sú dostatočné ekonomické príležitosti. Rodiny sa rozpadajú, kamionisti odchádzajú, pestúnky odchádzajú a tak ďalej a proste deti žijú v nekompletných rodinách kvôli tomu.
33. schôdza NR SR - 7.deň - B. popoludní
Dátum: 2025-04-03
Poslanec: Štefunko, Ivan (PS)
Druh vystúpenia: Vystúpenie s faktickou poznámkou

177. Ďakujem veľmi pekne. Michal, veľmi dobre si spomenul, že aj tí starostovia obcí a vlastne primátori miest majú starosti s tým, akým spôsobom sa skladajú ich príjmy. A veľká časť ich príjmov je daň z príjmu fyzických osôb. A to, že vlastne tie fyzické osoby tvoria veľkú časť z príjmov obcí, spôsobuje to, že v zásade oni sa nevedia úplne spoliehať na to, že či tí ľudia tam zostanú alebo nie. Mnohokrát obce volali po tom, aby ten ich daňový mix bol pestrejší, aby to povedzme mali možnosť navýšiť, ja neviem, daň z nehnuteľností alebo rôzne iné poplatky. Nemôžu to robiť kvôli tomu, lebo v skutočnosti si nie sú istí, či tí občania tam zostanú. Ale myslím si, že po tomto kotrmelci s tou transakčnou daňou, ktorú zavádzate, budú tí starostovia a primátori ešte viac ostražitejší, že akým spôsobom vy budete vyháňať mladých ľudí zo Slovenska do zahraničia. To znamená, že, ešte raz, veľmi oceňujem ten kontext odchodu mladých ľudí do zahraničia, hlúpej Ficovej transakčnej dane a naozaj daňového mixu obcí a miest. Ďakujem.
33. schôdza NR SR - 7.deň - B. popoludní
Dátum: 2025-04-03
Poslanec: Štefunko, Ivan (PS)
Druh vystúpenia: Vystúpenie s faktickou poznámkou

139. Ďakujem veľmi pekne. Ingrid Kosová vystupovala veľmi rozumne ku návrhu zákona o DPFO, to znamená, že daň z príjmu fyzickej osoby, ktorá ide do miest a obcí. Lenže mestá a obce majú problémy, lebo tieto dane sa znižujú, lebo stadiaľ odchádzajú firmy, ktoré odmietajú platiť transakčnú daň. To znamená, že keďže odchádzajú, tak cash flow týchto obcí sa znižuje, a preto táto vláda navrhuje natiahnuť ten ich cash flow, a preto keď sa natiahne ten cash flow, tak tým pádom sa stane to, že síce len odhodíme problém ďalej. A keby sme túto hlúpu transakčnú daň neprijali alebo odmietli, tak by firmy zostali a tým pádom by zamestnávali ľudí, aby DPFO bolo väčšie v obciach a mestách. Takže my sa (potlesk), my vám teda metodicky hovoríme, normálne hlasno, aby ste túto transakčnú daň odmietli alebo zrušili, aby ste naplnili obecné príjmy ozajstnými príjmami a nie len cash flow, almužnou, ktorú im pošlete z ministerstva financií, a len problém krachovania obcí a miest oddialite. O tomto my všetci rozprávame z Progresívneho Slovenska a vysvetľujeme, ako táto transakčná daň spôsobí katastrofu vo výbere DPFO, a teda aby ste nemuseli do budúcnosti sanovať každý mesiac obecné kasy. Rozumieme? (Potlesk.)
33. schôdza NR SR - 6.deň - B. popoludní
Dátum: 2025-04-02
Poslanec: Štefunko, Ivan (PS)
Druh vystúpenia: Vystúpenie s faktickou poznámkou

152. Ďakujem veľmi pekne, Oskar, za tvoje vystúpenie. Myslím si, že si správne pomenoval, že ťa v zásade nezaujíma ten konfliktný tón ministra Šutaja Eštoka, ktorý je v zásade takým náhodným predsedom koaličnej strany, ale že ťa oveľa viac zaujíma vlastne vyjadrenie alebo vyjadrenia splnomocnenca vlády, na ktorého vôli a na ktorého strane, ktorá ho tam nominovala, závisí stabilita tejto vládnej koalície. To je vlastne neuveriteľné, že keby vlastne jeho by ste potrestali, tak tým pádom by začal SNS klub sa buď rozpadať, alebo by proste začal pán Danko mravčať, a tým pádom by znova tu bol ako keby neporiadok a tak ďalej. A vy proste naozaj že častokrát aj múdri, aj sčítaní členovia tých ďalších dvoch politických strán musíte trpieť tieto proste bláznovstvá, tieto veci, ktoré nás ako spoločnosť proste ženú do katastrofy. A ja by som, asi som to ešte nikdy nespravil, ale naozaj v tejto veci by som vyzýval doktorov v rámci koalície aj zo strany SMER-u, aj zo strany HLAS-u, že proste hlasujte podľa vášho svedomia a vedomia, lebo tu naozaj už nejde ako o koalično-opozičnú hádku, ale ide tu o životy ľudí v tejto krajine, ktoré už aj vyhasli. A do budúcnosti znova máme tu ďalšiu pandémiu a môže ísť o životy a živobytia ľudí, ktoré môžu byť stratené. Takže ja apelujem na článok ústavy, že poslanci hlasujú podľa svojho vedomia a svedomia a nie na základe koaličnej zmluvy, ešte za bláznov.